**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩN**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

**Τηλ.:** 6978520351 - 6934865812, **Fax:** 2674022211, **web site:** [www.eakp.gr](http://www.eakp.gr/), **e-mail:** info@eakp.gr

 **Αθήνα 15 Νοεμβρίου 2017**

**« Σ’ ΑΥΤΟΝ ΤΟ ΓΙΓΑΝΤΑ ΛΑΟ Ο ΦΑΣΙΣΜΟΣ ΔΕΝ ΠΡΕΠΕΙ »**

**Πυροσβέστρια – Πυροσβέστη – Αξιωματικέ – χαμηλόβαθμε – πενταετή – εποχικέ**

**44 χρόνια** συμπληρώνονται φέτος από τον **ηρωικό ξεσηκωμό** του **λαού** και της **νεολαίας** το **Νοέμβρη του 1973** ενάντια στη στρατιωτική δικτατορία.

Τιμάμε την εξέγερση του Πολυτεχνείου, έχοντας μπροστά μας τις αποδείξεις ότι ο αγώνας για **« ΨΩΜΙ – ΠΑΙΔΕΙΑ – ΕΛΕΥΘΕΡΙΑ »** συνεχίζεται.

Όλοι μας έχουμε δικαίωμα και πρέπει να μάθουμε την αλήθεια για το λαϊκό ξεσηκωμό το Νοέμβρη του '73. Με τον αγώνα και το αίμα τους, φοιτητές, εργάτες, μαθητές, απαίτησαν δικαιώματα που τότε φάνταζαν αδύνατα:

**« ΨΩΜΙ – ΠΑΙΔΕΙΑ – ΕΛΕΥΘΕΡΙΑ »**

Το ψωμί είναι ανάγκη επιβίωσης πια. Για παιδεία ούτε λόγος. Πραγματική **ελευθερία** για εμάς σήμερα δεν υπάρχει. Η φτώχεια, η εξαθλίωση, η τρομοκρατία όταν αντιστεκόμαστε, δε μας επιτρέπουν να ζούμε σαν άνθρωποι, αλλά σαν σύγχρονοι δούλοι !!!

Όμως, τις ώρες που κάνει κανείς τέτοιες σκέψεις, έρχεται ένα τεράστιο ερώτημα, που επιστρέφει κάθε φορά που τιμάμε κάτι « ηρωικό »:

**ΤΙ ΗΤΑΝ ΑΥΤΟΙ ΠΟΥ ΕΚΑΝΑΝ ΤΟ ΠΟΛΥΤΕΧΝΕΙΟ;**

Αυτοί που ... « έκαναν » το Πολυτεχνείο ήταν απλοί εργαζόμενοι, άνθρωποι του λαού που είχαν στο πλευρό τους κάτι « παιδιά » σπουδαστές – μαθητές. Ούτε γεννήθηκαν ήρωες, ούτε είχαν αποφασίσει να πεθάνουν. Απλά δεν άντεχαν άλλο την αδικία και την καταπίεση.

Έδειξαν αυτοί, οι « νέοι », ότι ο αγώνας που φέρνει αποτέλεσμα μπορεί να είναι μόνο ο οργανωμένος και προετοιμασμένος αγώνας. Αυτοί που κλείστηκαν στο Πολυτεχνείο δε ξεσηκώθηκαν « μέσα σ’ ένα βράδυ » κι έφτιαξαν όλη την κατάληψη « αυθόρμητα ». Αγωνίζονταν απ’ την αρχή συνειδητά κι οργανωμένα. Δε φορούσαν κουκούλες, γιατί ήταν περήφανοι και χαρούμενοι μ’ αυτό που έκαναν. Κουκούλες φοράνε αυτοί που θέλουν να κρυφτούν γενικά και όχι μόνο για να κρύψουν το πρόσωπό τους.

**Τα συνθήματά τους ΕΞΩ το ΝΑΤΟ, ΕΞΩ οι ΗΠΑ, όχι μόνο είναι επίκαιρα σήμερα, αλλά είναι και αναγκαία περισσότερο από ποτέ.**

Για την υπεράσπιση των συμφερόντων ντόπιων και ξένων επιχειρηματικών ομίλων, η κυβέρνηση εμπλέκει όλο και περισσότερο τη χώρα μας στους αιματοβαμμένους σχεδιασμούς του ΝΑΤΟ και της Ε.Ε., δαπανώντας 4 δισ. τον χρόνο για στρατιωτικές δαπάνες που εξυπηρετούν τους σχεδιασμούς τους.

Την ίδια στιγμή που κόβει κοινωνικές παροχές ακόμη και από τις πιο ευπαθείς ομάδες του πληθυσμού, τους ανάπηρους, τους ανέργους, τους μικρούς συνταξιούχους, αφήνει χωρίς γιατρούς τα νοσοκομεία, χωρίς δασκάλους τα σχολεία κ.α., εξαθλιώνοντας τον λαό, συμμετέχει παράλληλα σε 13 ιμπεριαλιστικές επεμβάσεις και δίνει γη και ύδωρ στους φονιάδες των λαών με τις βάσεις του θανάτου που υπάρχουν στη χώρα μας.

**Πυροσβέστρια – Πυροσβέστη**

Βασικός στόχος όλων των ελληνικών κυβερνήσεων που εφάρμοσαν και εφαρμόζει και η σημερινή, τις κατευθύνσεις της Ε.Ε., είναι να μειωθεί η επιβάρυνση του κρατικού προϋπολογισμού για τις δαπάνες των φορέων, που ασχολούνται με την πυροπροστασία και την προστασία του φυσικού πλούτου της χώρας, δηλαδή του Πυροσβεστικού Σώματος και της Δασικής Υπηρεσίας.

Προτεραιότητα της Ε.Ε. και των ελληνικών κυβερνήσεων είναι η εδραίωση ενός ασφαλούς επενδυτικού πεδίου για τη δράση των μεγάλων οικονομικών συμφερόντων. Στη βάση αυτής της στρατηγικής της « ασφάλειας » οι κυβερνήσεις στρατιωτικοποιούν όλο και περισσότερο το Π.Σ., με σκοπό να εντάξουν τον κεντρικό κορμό των υπηρεσιών του, που θα απομείνουν υπό τον πλήρη κρατικό έλεγχο, στους κατασταλτικούς μηχανισμούς που αναπτύσσονται για την αντιμετώπιση των λαϊκών κινημάτων, εντός και εκτός της χώρας, στο πλαίσιο των υποχρεώσεων που απορρέουν από το λεγόμενο Διεθνές και Κοινοτικό Δίκαιο, όπως αυτό έχει ψηφιστεί στο νόμο 3511/2006.

Γυρίστε την πλάτη στα κόμματα που στηρίζουν τα μνημόνια και τους πολέμους σε βάρος των λαών. Η ναζιστική Χρυσή Αυγή επιχειρεί να λασπώσει την ηρωική εξέγερση του λαού και της νεολαίας στο Πολυτεχνείο το 1973 ενάντια στη στρατιωτική δικτατορία, λέγοντας τα ίδια αισχρά ψέματα που χρησιμοποίησε η δικτατορία για να κρύψει το μεγάλο της έγκλημα. Επιχειρεί να αθωώσει τη στρατιωτική δικτατορία, που με τη βία και τα βασανιστήρια κατά του αγωνιζόμενου λαού υπηρέτησε τα μονοπώλια και το ΝΑΤΟ με αποκορύφωμα την στρατιωτική επέμβαση στην Κύπρο το 1974 και την κατοχή του 40% του νησιού από την Τουρκία.

Απομονώστε τους ναζιστές της Χρυσής Αυγής και κάθε νοσταλγό του Χίτλερ, της χούντας και του φασισμού στην Πυροσβεστική. Δεν πρέπει να έχουν καμιά θέση στις Ενώσεις. Πρέπει να συναντούν την ομόθυμη καταδίκη των πυροσβεστών και να αποβάλλονται από κάθε εκδήλωση και διαμαρτυρία.

Η Ε.Α.Κ.Π. στηρίζει την ανάπτυξη των αγώνων μαζί με το λαό, ενάντια στις συνέπειες της αντιλαϊκής πολιτικής που πλήττει το ίδιο εμάς, αλλά και όλους τους εργαζόμενους, τις γυναίκες, το φτωχό αγρότη, τον αυτοαπασχολούμενο.

Σας καλεί να παλέψετε στο πλάι του λαού που αγωνίζεται, για την ανατροπή της βάρβαρης πολιτικής, αλλά και για την αποκάλυψη του αντιλαϊκού χαρακτήρα της Ευρωπαϊκής Ένωσης και του ΝΑΤΟ.

**Για την Ε.Α.Κ.Π.**

**Η Εκτελεστική Γραμματεία**